Sàtira, crítica i molt d’humor es donen cita en la Cavalcada de l’Humor de Burjassot
2025-07-24

Les disfresses més treballades, les crítiques més mordaces, la sàtira més actual…tot açò i molt més inundarà els carrers de Burjassot dissabte que ve 5 de març a partir de les 18 hores en la seua Cavalcada de l’Humor, organitzada des de l’Agrupació de Falles del municipi, presidida per Iván Heredia. Un acte que compta amb la col·laboració de l’Ajuntament de Burjassot, des de la Regidoria de Falles, dirigida per Estefanía Ballesteros.

A partir de les sis de la vesprada, i des de la plaça Sequera, les 13 comissions falleres de Burjassot començaran a desfilar pel recorregut habitual, que els portarà pel carrer Màrtirs de la Llibertat fins a arribar al carrer Colom i així encarar la pujada a la plaça de l’Ajuntament, on seran rebuts per les seues Falleres Majors i presidents, tant infantils com majors, a més de per la Corporació Municipal, encapçalada per l’alcalde de Burjassot, Rafa García.

Una vegada en la plaça, les comparses posaran en escena les seues diferents animacions, concorde a les disfresses i el tema escollit per cadascuna d’elles en la cavalcada d’enguany.

Una vesprada molt divertida en la qual el més important és tenir ganes de passar-s’ho bé, de gaudir i de riure’s de les més absurdes disfresses i de les crítiques més actuals.